## Ruth Merino destaca la labor d’Afí SGR com a col·laborador estratègic del Consell en el desenrotllament de polítiques d’impuls per a l’economia i l’ocupació

*** La consellera ha participat en la reunió del consell d’administració de la SGR de la Comunitat Valenciana, a on s’ha presentat el balanç d’activitat
* La titular d’Hisenda ha destacat la bona marxa de la línia Afí SGR Dana, que ha beneficiat ja 600 autònoms i empreses afectades per la riuada que han pogut estalviar més de 17 milions en costos financers**

La consellera d’Hisenda i Economia, Ruth Merino, destaca la labor d’Afí SGR (Societat de Garantia Recíproca) com a col·laborador estratègic del Consell per al disseny i execució d’instruments financers que impulsen l’economia i l’ocupació en la Comunitat Valenciana.

Merino s’ha referit així als instruments financers com els activats per a donar suport a la reactivació de l’activitat d’autònoms i empreses afectades per la riuada d’octubre de 2024.

Així, subratlla que el paper assumit per Afí SGR en una situació tan extraordinària “ha posat de manifest que la col·laboració publicoprivada no solament és necessària, sinó que es convertix en una palanca clau per a transformar l’accés al finançament de xicotetes empreses i autònoms en la Comunitat Valenciana”.

La titular d’Hisenda ha fet estes declaracions durant la seua participació en la reunió del consell d’administració d’Afí SGR, trobada en la qual ha estat acompanyada per la presidenta, Cristina Plumed, i el director de l’entitat, José María Badia, i en el qual també ha participat el director general de l’Institut Valencià de Finances (IVF), Enrique Montes.

Durant la celebració d’esta reunió, Afí SGR ha presentat davant els seus consellers el balanç d’activitat a 30 de setembre del qual destaca que l’entitat ha tancat el tercer trimestre de 2025 amb un volum de formalitzacions d’aval superior als 175 milions d’euros, un 25 % per damunt de la dada aconseguida per l’entitat en el mateix període de l’exercici anterior. Fins hui, Afí SGR ja ha aprovat operacions per valor de 240 milions.

Així, tal com es desprén de les dades exposades, la cartera de negoci d’Afí SGR ha arribat als 681 milions d’euros, la qual cosa representa un increment del 10,6 % respecte al tancament de 2024 i és la xifra més elevada dels últims deu anys. El nombre de socis arriba als 13.123 al tancament del tercer trimestre.

**132 milions en avals DANA**

La consellera d’Hisenda i Economia, Ruth Merino, ha aprofitat la seua visita a les instal·lacions d’Afí SGR i la seua participació en el consell d’administració de l’entitat per a agrair personalment tant a la direcció com al conjunt de professionals la seua implicació i esforç en la posada en marxa de la línia Afí SGR per a afectats per la DANA.

Este instrument financer, bonificat per la Conselleria d’Hisenda, permet que autònoms i empreses damnificades per la riuada puguen accedir a avals a cost zero, per a facilitar així la seua recuperació i continuïtat empresarial en un context extraordinari.

Com destaca la consellera “ja en són més de 600 els autònoms i empreses afectades que compten amb un aval d’Afí SGR la qual cosa els ha permés accedir a garanties financeres per valor de 132 milions d’euros i amb un estalvi en costos superior als 17 milions”.

“La col·laboració entre Afí SGR i la Generalitat, i la intermediació de l’Institut Valencià de Finances com a aliat estratègic, és un exemple de com l’acció coordinada entre diferents entitats pot traduir-se en solucions reals per als qui més ho necessiten”, ha conclòs Ruth Merino.

Fecha: 28/10/2025